Else Winther Andersen (V), 2000-03-16:
Allerførst vil jeg gerne sige tak
for en overvejende positiv debat, hvor vi har fået belyst nogle forskellige emner.
For hvad er det, vi oplever?
Vi oplever jo, at kommunerne gang på gang føler, at der er nogle regler, der strammer, og det er
ikke til gavn for kommunens beboere
Kommunerne vil gerne have nogle mere fleksible løsninger for at forbedre den service, som de gerne vil kunne tilbyde kommunens borgere.
Vi har jo talt om, at det her forslag ikke er en forlængelse af tidligere frikommuneforsøg.
Det, der er anderledes ved det, er jo nemlig, at det er målrettet imod den kommunale service, sådan at der bliver sat mere fokus på de lovgivningsmæssige barrierer, der kan være på nogle områder, sådan at vi her kunne gå ind og få løst op for det.
For målet må jo være mere velfærd og valgfrihed for borgeren og at få beslutningerne taget så nær borgeren som muligt, sådan at man kan tilpasse sig lokale behov.
Og udfordringerne for fremtidens velfærdssamfund handler jo nemlig om mere effektive løsninger med en høj kvalitet, med en bedre service.
Her kunne de her udviklingsforsøg i kommunerne godt være et skridt i retning af at tilpasse sig fremtidens krav.
Så vi forslagsstillere har sagt: Lad os prøve at slippe kommunerne løs. Vi har bl.a. nævnt kombibibliotekerne.
For rundt om i kommunerne er man ved at tilpasse skolebygningerne til fremtidens folkeskole, hvor skolebiblioteker indgår.
På den anden side af væggen ligger tit folkebiblioteket, og bare fordi de to biblioteksformer jo ligger under to forskellige ministerier, skal der være to ledere, hvorimod der godt lokalt kunne laves en mere fleksibel løsning til gavn for borgerne, for der behøver ikke at skulle være to ledere på en gang.
Lad os da prøve at lave nogle forsøg på det her område.
Det bliver nemlig også et spørgsmål om at prøve at kunne levere varen på en anden måde.
Vi vil også gerne være med til ude i lokalsamfundene at skabe en større sammenhæng i børnenes verden over år, ikke bare over tid om dagen, men med mere sammenhæng i børnepasningsområdet, sådan at der er den samme pædagogik, der kan hænge sammen i dagplejen og børnehaverne, og når vi kommer over i skolen.
Her vil der også være et område, hvor det vil være fint at kunne prøve nogle forsøg af.
Det er bare for at nævne et par af de der eksempler, der er lagt ud i forslaget.
Derudover synes jeg nok, at vi skal prøve at lade fantasien råde.
Jeg vil da godt sige tak til ministeren, for hun sagde fra starten af, at hun var tilhænger af forsøg, forsøg i det hele taget, og vi ved også fra tidligere ministerområder, at der har været givet mulighed for mange forsøg.
Men vi er ikke helt tilfredse med, at der sidder et forsøgskontaktudvalg, for det er jo meget styrende og meget ledende for kommunerne. Vi vil gøre det modsatte, nemlig give friheden til kommunerne for at de skal kunne udføre forsøgene selv. Til den socialdemokratiske ordfører vil jeg gerne sige: Jamen skulle vi ikke prøve at tale os sammen på det her område? Vi, De Konservative og Venstre og forslagsstillerne i det hele taget, er jo, hvad vi kalder de kommunalbærende partier.
Kunne vi ikke prøve på at finde nogle løsninger inden for det her forslag om, at kommunen har brug for nogle friheder.
Vi ved, at der i fremtiden skal løses mange opgaver.
Opgaverne med det tiltagende større antal børn, der kommer og skal have undervisning i folkeskolen, skal løses, folkeskolen skal i det hele taget tilrettes den nye folkeskolelov, og ved siden af det får kommunerne betydelig flere ældre i den ældste ende, og det er alt sammen ting, der belaster den kommunale økonomi.
Kunne vi nu finde sammen og finde nogle områder, hvor vi sagde til hinanden: Det her vil vi gerne prøve af, inden vi går ind og lovgiver generelt for hele landet.
Det var jo fint, om vi under udvalgsarbejdet kunne finde nogle områder, som vi vil arbejde sammen om.
I SF hører jeg også at man siger, at man gerne vil være med i nogle forsøg, men der er nogle områder, hvor man er lidt uenig i, hvordan det kunne løses på det her område.
Og så blev det nævnt fra SF's side, men også fra radikal side specielt, at der er nogle områder, hvor man føler vi har været inde og røre ved folkeskoleforliget.
Jeg kan dertil sige, at vi har meldt klart ud til undervisningsministeren i dag, at selvfølgelig er vi fortsat med i folkeskoleforliget, og at vi står bag det.
Når vi har nævnt bl.a. noget om en ny skolestruktur, synes jeg, det er meget fint, at De Radikale melder ud, at når så vi kommer længere frem, er regeringen indstillet på at komme med et forslag på det her område, og så er det da logisk, at så vil vi jo glæde os til at komme til at se på en positiv del om en ny skolestruktur. Men vi opfatter faktisk også, at der er nogle hjørner, som det også er vigtigt at vi får sat en debat i gang om.
Det er jo tydeligt, at vi siger, at det er nogle forsøg, vi godt kan tænke os, for vi oplever, at man ude i kommunerne siger, at båndene snærer.
Så derfor er det jo ikke decideret sådan, at vi kommer med lovtiltag alene på sådan nogle områder.
Vi kommer åbent og lægger debatten om de her ting ned i Folketingssalen.
Der skal ikke ligge nogen misforståelser i de ting, der ligger i beslutningsforslaget.
Men jeg hører også, at CD, som jo også er medforslagsstillere, siger, også ud fra lokale erfaringer, at det altså er vigtigt, at vi får lukket op, og at vi lokalt vil kunne finde mange fornuftige løsninger på det her område.
Kristeligt Folkeparti vil jeg også gerne sige tak for en overordnet melding om, at forsøg vil være godt på nogle områder.
Men vi har også meget forståelse for, at Kristeligt Folkeparti siger, at vi selvfølgelig også skal lave det sådan, at vi beskytter de svage.
Det er vi faktisk også interesserede i.
Og det kan være en beskyttelse af de svage, når vi siger, at kommunerne for det samme beløb måske kan gøre tingene på en anden måde og bedre, måske med en højere kvalitet.
Og det er det samme, Kristeligt Folkeparti også nævnte omkring folkeskoleloven, og det mener jeg sådan set jeg har svaret på.